Komisijos ataskaita Tarybai ir Europos Parlamentui - Makao specialusis administracinis regionas: 2006 m. metinė ataskaita /* KOM/2007/0471 galutinis */





[pic] | EUROPOS BENDRIJŲ KOMISIJA | Briuselis, 14.8.2007 KOM(2007) 471 galutinis KOMISIJOS ATASKAITA TARYBAI IR EUROPOS PARLAMENTUI Makao specialusis administracinis regionas: 2006 m. metinė ataskaita KOMISIJOS ATASKAITA TARYBAI IR EUROPOS PARLAMENTUI Makao specialusis administracinis regionas:2006 m. metinė ataskaita Prieš perduodant Makao Kinijai 1999 m. gruodžio mėn. Komisija įsipareigojo „atidžiai stebėti ir skatinti „vienos šalies, dviejų politinių sistemų“ principo įgyvendinimą, kad būtų visiškai remiama Makao politinė, ekonominė ir kultūrinė autonomija“[1]. 2006 m. Komisija dar kartą pažadėjo rengti konstitucinės, politinės, prekybinės, ekonominės ir dvišalių santykių raidos Makao metines ataskaitas[2]. Tai septintoji tokia ataskaita nuo 2000 m. Makao ir toliau yra svarbus ES partneris, kuriam būdingos tokios pat vertybės ir interesai ekonominėje, teisinėje, švietimo, socialinėje ir kultūrinėje srityse. Po perdavimo ES ir Makao šiose srityse plėtoja vis glaudesnius ir daugiau klausimų apimančius santykius, kurie išlieka praktiški ir paremti abipusiu interesu. 2006 m. ES ir Makao bendradarbiavimas ir santykiai buvo dar labiau sustiprinti. 1. Politinė raida 2006 m. buvo dar vieneri stabilios politinės ir konstitucinės padėties metai Makao specialiajame administraciniame regione (SAR), nors 2006 m. pabaigoje įvyko pagrindinis su vyriausybe susijęs incidentas (žr. toliau). Pasiūlymai dėl būsimo Makao konstitucinio vystymosi atidėti iki 2008 m. arba dar vėlesniam laikotarpiui. Po 2006 m. lapkričio 16 d. padaryto 2007 m. politinio pranešimo Makao vyriausybės vadovas Edmund Ho pasakė, kad tiesioginių rinkimų nebus galima įvesti 2009 m. arba iš karto pasibaigus 2009 m. ir kad šis klausimas iš pradžių turėtų būti nuodugniai išnagrinėtas. Buvo pasakyta, kad 2008 m. įstatymų leidybos institucijai bus pateikti įstatymo dėl vyriausybės vadovo ir įstatymo dėl įstatymų leidybos institucijos narių rinkimų tvarkos 2009 m. projektai. Europos Komisija atsižvelgia į Ho pranešimą ir laukia, kol bus pradėtas vykdyti demokratijos vystymosi planas. Makao vyriausybė ir gyventojai susiduria su vis didesniais išbandymais, atsirandančiais dėl nuo 2002 m. itin paspartėjusių ekonominių ir socialinių pokyčių. Keletas problemų, kilusių dėl pačios Makao sėkmės: kai kurie praturtėjo, tačiau realios neturtingesnių gyventojų pajamos mažėja; dėl sparčių socialinių pokyčių atsiranda įtampa, o dėl visų šių įvykių atsiranda šalutinių padarinių ir išlaidų. Ketvirtadalį darbo jėgos šiuo metu sudaro iš svetur atvykę darbininkai. Darbo netekę vietos gyventojai reiškia savo nepasitenkinimą. Spartus Makao augimas skatina greitą gyvenimo išlaidų, ypač su nekilnojamuoju turtu susijusių išlaidų, infliaciją: pastarosios išlaidos didėja sparčiau nei kai kurių neturtingesnių gyventojų atlyginimai, todėl šios grupės gyventojų realios pajamos mažėja. Dėl didžiulių statybos projektų kinta Makao bruožai, susidaro sudėtinga aplinkos padėtis. Sparčiai padaugėjus automobilių ir motociklų, siaurose Makao gatvėse padidėjo eismo grūstys ir tarša. Administracijos uždavinys – siekti optimalaus socialinių sistemų valdymo, kad būtų užtikrinta, jog vyriausybės dosniomis išmokų sistemomis pasinaudotų tie, kuriems reikia išmokų, kad būtų pagerintas iš svetur atvykusių darbininkų statuso reglamentavimas ir jiems taikomos sąlygos. 2006 m. gegužės 1 d. dėl šių problemų įvyko svarbi vieša demonstracija, kurioje išsakytas nepasitenkinimas vyriausybės vykdoma darbo politika bei teigta, kad nelegalūs darbininkai toleruojami ir kad jų statusas Makao netinkamai reglamentuotas. Demonstracijos metu kilę neramumai rodo, kad nepasitenkinimas didelis ir rimtas, nors akivaizdu, kad nepatenkinti yra tie, kurie nepasinaudoja sparčiai augančios ekonomikos ir darbo rinkos teikiama nauda. 2006 m. gruodžio mėn. įvyko labai svarbus su vyriausybe susijęs incidentas, kai vienas iš Makao aukšto rango pareigūnų, už transportą ir viešuosius darbus atsakingas sekretorius Ao Man-Long, buvo suimtas dėl įtarimų korupcija. Apie tai buvo pranešta atlikus bendrą Honkongo ir Makao antikorupcinį tyrimą. Ao yra aukščiausio rango dėl įtarimų korupcija suimtas pareigūnas nuo tada, kai 1999 m. Makao grąžinta Kinijai. Paskelbdamas apie suėmimą, Makao vyriausybės vadovas Edmund Ho pasakė, jog buvo įrodymų, kad Ao buvo susijęs su korupcija ir kad jis piktnaudžiavo jam suteiktais įgaliojimais siekdamas asmeninės naudos. Nuo 1999 m. perdavimo Ao buvo atsakingas už Makao vyriausybės infrastruktūrą, žemės perdavimą, transporto ir aplinkos projektus. Nepakankamas Makao žemės perdavimo sistemos ir viešųjų darbų rangos sutarčių sudarymo mechanizmų skaidrumas buvo plačiai kritikuotas spaudoje. Pirmiau minėti klausimai kelia tam tikrą susirūpinimą dėl jų bendro poveikio Makao socialinei ir ekonominei struktūrai. Komisija tikisi, kad SAR vyriausybė imsis tinkamų priemonių šioms susijusioms problemoms spręsti. Išorės santykių srityje Makao ir toliau buvo pagrindas Kinijos tarptautiniams santykiams su Portugalija ir portugališkai kalbančiomis šalimis plėtoti taikant mechanizmus, valdomus bendradarbiaujant su Kinijos Liaudies Respublikos centrine vyriausybe. Rugsėjo mėn. Makao surengta antroji Kinijos ir portugališkai kalbančių šalių ekonominio bendradarbiavimo forumo ministrų konferencija. 2006 m. spalio mėn. Makao taip pat surengtos portugališkai kalbančių šalių žaidynės. 2. Ekonominė raida 2006 m. Makao ekonomika buvo viena iš sparčiausiai augančių pasaulyje. 2006 m. BVP šoktelėjo 16,6 % realiomis kainomis, palyginti su vidutinišku 6,9 % padidėjimu 2005 m. Augimą skatino pajamos iš azartinių lošimų, spartus investicijų ir statybų augimas, didelis vartojimas, augantis prekių ir paslaugų eksportas. Pastačius ir atidarius naujus lošimo namus, kitas su lošimais susijusias paslaugas teikiančias įstaigas, viešbučius ir gyvenamųjų namų kompleksus, paspartėjo ekonomikos plėtra. 2002 m. liberalizavus lošimų tvarką, taip pat žemyninei Kinijai liberalizavus ir išplėtus lankytojų iš žemyninės Kinijos programą, kiekvienais metais buvo fiksuojamas rekordinis atvykstančių lankytojų skaičius. Apskaičiuota, kad per savaitę į Makao atvyksta apie 500 000 lankytojų, tai prilygsta bendram Makao gyventojų skaičiui. Iki 2006 m. pabaigos nedarbas sumažėjo iki mažiausio lygio (3,5 %) nuo perdavimo, tačiau itin stiprėjo infliacinis spaudimas, ypač su nekilnojamuoju turtu susijusiame sektoriuje. Kaip pranešta, pajamos vienam gyventojui Makao 2006 m. pirmą kartą viršijo Honkongo pajamas. Tačiau Makao SAR būdinga didelė ir vis didėjanti pajamų nelygybė. 2006 m. Makao visos pajamos iš lošimų viršijo Las Vego pajamas, todėl Makao tapo didžiausia lošimų rinka pasaulyje. Makao imasi iniciatyvų siekdama plėtoti verslą su lošimais nesusijusiuose sektoriuose, pavyzdžiui, konferencijų ir parodų rengimo, atostogų poilsio namuose verslą, sportinį ir kultūrinį turizmą. Tačiau labai padidėjusios lošimo namų pajamos reiškia, kad šio sektoriaus reikšmė ekonomikai toliau didėjo. Privačiajame sektoriuje per metus vykdyti keli nekilnojamojo turto projektai. Tikimasi, kad įgyvendinus šiuos projektus per kelerius ateinančius metus bendras viešbučių kambarių skaičius patrigubės. Bus pastatyta naujų lošimo namų, todėl daugės lošimų paslaugas teikiančių įstaigų, stiprės jų pajėgumai. Vis dėlto baiminamasi, kad ateityje gali susidaryti perteklinė pasiūla. 2006 m. vėl išaugo prekių eksportas, kuris buvo itin sumažėjęs 2005 m., kai buvo panaikintos bendrosios tekstilės kvotos. Prekių, daugiausia tekstilės gaminių ir drabužių, kuriems anksčiau buvo taikomas apribojimas, eksportas į žemyninę Kiniją per pirmąjį 2006 m. pusmetį padidėjo daugiau nei 50 %. Toliau didėjo importas, tuo pat metu buvo energingai investuojama ir vartojama, todėl padidėjo prekių prekybos deficitas. 2006 m. gamyba sudarė tik 5 % Makao BVP. Valstybės iždo pajamos toliau labai didėjo dėl itin padidėjusių pajamų iš lošimo mokesčio. Dėl didelio ir vis didėjančio fiskalinio perviršio Makao SAR vyriausybė galėjo investuoti į ilgalaikes ekonomikos, infrastruktūros ir švietimo vystymo programas. Svarbiausi ilgalaikiai projektai apima greitojo keleivių vežimo paprastosios konstrukcijos geležinkeliu sistemos, miesto pertvarkymo ir žemės įsisavinimo projektus. Sustiprėjus ekonomikai itin sumažėjo darbo jėgos, ypač kvalifikuotų statybos ir paslaugų sektorių darbininkų, pasiūla. 2006 m. itin padaugėjo iš svetur atvykusių darbininkų: jų skaičius padidėjo daugiau nei 60 %, tai sudarė daugiau nei 50 000 darbininkų. Dauguma iš svetur atvykusių darbininkų dirba statybos, paslaugų ir lošimų sektoriuose. Daugiausia darbininkų atvyksta iš žemyninės Kinijos, o pastaruoju metu – ir iš Honkongo. Nedarbas ir toliau mažėja, o jo lygis išlieka labai žemas (2006 m. paskutinį ketvirtį jis siekė 3,5 %). Esama požymių, kad ateinančiais metais Makao ekonomika ir vyriausybė susidurs su nemažais išbandymais, kad užtikrintų tvarų vystymąsi; išspręstų didėjančių išlaidų ir sparčiai augančios ekonomikos šalutinių padarinių (poveikio aplinkai, grūsčių, socialinių skirtumų) klausimus; sustiprintų infrastruktūros ir darbo jėgos pajėgumus siekiant patenkinti paklausą; ir praplėstų bei paįvairintų siaurą savo šalies ekonomikos pagrindą. 3. Prekybos ir sektorių klausimai Intelektinės nuosavybės teisės. Pripažindama nuolatines Makao pastangas tobulinti teisinio reglamentavimo sistemą ir vykdymo priežiūros struktūrą, skirtą intelektinės nuosavybės teisėms apsaugoti, Europos Komisija vis dar susirūpinusi dėl intelektinės nuosavybės teisių pažeidimų kai kuriuose sektoriuose. Svarbiausias atvejis susijęs su viena iš bendrovių, kurios signalus galima priimti antenomis ir kuri kelerius metus piratiniu būdu transliuoja Europos ir Amerikos televizijų programas, taip pažeisdama licencijuoto transliuotojo Macau Cable TV teises. Po ilgo bylinėjimosi, vyriausybės įsikišimo bei ES ir šalių, kuriose įsikūrę teisių turėtojai, pakartotinų diplomatinių pastangų ginče dėl intelektinės nuosavybės teisių galbūt rastas galimas sprendimas Makao bendrovei, kurios signalus galima priimti antenomis, įsigyjant Macau Cable TV . Komisija tikisi, kad pasikeitus nuosavybės struktūrai bus ištaisyta ankstesnė padėtis, kai buvo piktnaudžiaujama transliacijų turinį saugančiomis intelektinės nuosavybės teisėmis, ir toliau stebės padėtį. Kova su pinigų plovimu. Europos Komisija palankiai vertina Makao pastangas stiprinti kovos su pinigų plovimu ir terorizmu teisinį reglamentavimą. 2006 m. balandžio mėn. priimti teisės aktai dėl kovos su pinigų plovimu ir terorizmu. Stebėjimui sustiprinti per šiuos metus įsteigtas Finansinės žvalgybos biuras, nauja vyriausybinė organizacija kovai su pinigų plovimu ir terorizmo finansavimu. Atsižvelgiant į tai, kad Makao lošimo namuose cirkuliuoja labai daug grynųjų pinigų, kurių sumos vis didėja, šiam klausimui Makao valdžios institucijos ir toliau turės skirti dėmesio. Banco Delta Asia. 2006 m. Makao vyriausybė tęsė „administracinį“ Banco Delta Asia , kurį JAV iždo departamentas 2005 m. apkaltino pinigų plovimu Korėjos Liaudies Demokratinės Respublikos (Šiaurės Korėjos) vardu, valdymą. Kaip pranešta, šiuo tarptautiniu mastu svarbiu klausimu Makao vyriausybė toliau palaikė glaudžius ryšius ir bendradarbiavo su savo pagrindiniais partneriais, ypač JAV ir žemynine Kinija. ES taupymo pajamų apmokestinimo direktyva. 2006 m. Komisija išreiškė susidomėjimą pradėti parengiamąsias derybas su Makao SAR vyriausybe siekdama skatinti ES taupymo pajamų apmokestinimo direktyvai tolygių priemonių įvedimą. Atsižvelgdama į savo mokesčių strategiją kuo plačiau remti tarptautinės bendruomenės priimtus gero valdymo principus, Komisija siūlo dirbti su Makao, kad būtų pagerintas informacijos skaidrumas ir keitimasis ja, sustiprintos įgyvendinimo priemonės siekiant užkirsti kelią mokesčių vengimui ir nemokėjimui ir ypač kad būtų remiamas ES taikomoms taupymo pajamų apmokestinimo priemonėms tolygių priemonių taikymas. Komisija palankiai vertintų SAR vyriausybės oficialų sutikimą bendradarbiauti darbinio lygmens parengiamosiose derybose šioje srityje. 2006 m. pradėtas žemyninės Kinijos ir Makao glaudesnės ekonominės partnerystės susitarimo (CEPA) ketvirtasis etapas. Pagal CEPA III papildomą protokolą (CEPA IV), kuris pasirašytas 2006 m. birželio mėn., pradėta taikyti 13 liberalizavimo priemonių prekybos ir paslaugų sektoriuose, todėl žemyninėje Kinijoje Makao įmonėms atverti iš viso 26 paslaugų sektoriai. Siekiant palengvinti prekybą ir investicijas pradėta bendradarbiauti naujose srityse, įskaitant intelektinės nuosavybės teises, parodų rengimo paslaugas ir kinų mediciną. Visos priemonės pradėtos taikyti 2007 m. sausio 1 d. Aplinka. Gerai žinoma, kad daugiausia dėmesio ES skiria klimato kaitos, oro ir vandens taršos klausimams. Komisija tiki, kad šioje srityje tarptautinis bendradarbiavimas yra būtinas ir naudingas visiems. Siekdama remti ir skatinti tokių priemonių įgyvendinimą, Komisija pasirengusi bendradarbiauti su Makao ir prireikus apsvarstyti trišalio bendradarbiavimo su žemynine Kinija galimybę. 4. ES ir Makao santykiai ir bendradarbiavimas Siekdama suplanuoti savo pasiūlymus dėl būsimų ES ir Makao santykių, 2006 m. spalio 26 d. Komisija priėmė Komunikatą „Europos Sąjunga, Honkongas ir Makao: bendradarbiavimo galimybės 2007–2013 m.“[3], kuris gruodžio 12 d. buvo patvirtintas Tarybos išvadose. Komunikate nurodyti pagrindiniai sektoriai, kuriuose turėtų būti paspartintas bendradarbiavimas: prekyba ir muitinės; finansai; žmonių tarpusavio ryšiai (įskaitant akademinį sluoksnį); transportas; aplinka; sveikata; ir maisto sauga. Komunikate taip pat pasiūlyta, kad Komisija ir Makao SAR palaikytų nuolatinį dialogą jų kompetencijos sritims priklausančiais klausimais. 2006 m. gruodžio 21 d. Taryba priėmė bendradarbiavimo su pramoninėmis ir kitomis didelių pajamų šalimis ir teritorijomis, įskaitant Makao, finansavimo priemonę. Komisija ir Makao svarstys ir susitars dėl bendradarbiavimo programos, finansuotinos pagal šią priemonę, kuri turėtų būti pradėta 2007 m. pabaigoje, aspektų. 2006 m. birželio 19 d. Komisijos pirmininkas J. M. Barroso Briuselyje susitiko su Makao vyriausybės vadovu Edmund Ho. Abu vadovai sutiko, kad Makao ir Europos Sąjunga turėtų vystyti, plėsti ir stiprinti bendradarbiavimą abiem šalims svarbiose srityse. Jie sutarė palaikyti glaudžius ryšius visuose lygmenyse ir užtikrinti, kad santykiai būtų dalykiški, kad būtų greitai bei veiksmingai nustatomos ir svarstomos visos problemos bei galimybės. Makao vyriausybės vadovas Edmund Ho Briuselyje taip pat susitiko su Europos Parlamento vadovais. 2006 m. ES ir Makao toliau bendradarbiavo muitinių, vertimų žodžių ir mokymo srityse. Pagal AENEAS programą pavirtintas ES finansavimas MIGRAMACAU programai, skirtas Makao imigracijos pareigūnų mokymui finansuoti. 2006 m. sausio mėn. vyko EB ir Makao readmisijos komiteto posėdis, kuriame apžvelgtas EB ir Makao readmisijos susitarimo įgyvendinimas ir kiti imigracijos srityje vykstančio bendradarbiavimo klausimai. Europos Komisija pastebėjo, kad Makao mažėja ES bendrovių, kurios tradiciškai regione buvo gerai įsitvirtinusios; Europos Komisija tikisi, kad bus sudarytos vienodos sąlygos visoms suinteresuotosioms šalims, ieškančioms galimybių pradėti verslą Makao SAR.Makao akredituotas Europos Komisijos biuras (įsikūręs Honkonge) ir toliau palaikė visapusiškus santykius su Makao, jo atstovai reguliariai lankėsi regione ir palaikė ryšius. Per metus biuras vykdė aktyvią bei plačią informavimo ir viešosios diplomatijos programą per Makao žiniasklaidą ir visuomenėje skleisdamas ES vertybes bei politines idėjas ekonomikos, teisės, socialinėje, švietimo ir kultūros srityse. Komisija taip pat atnaujino sutartį su Makao universitetu, kuriame veikia Europos informacijos centras ( EU i ). [1] Komisijos komunikatas Tarybai ir Europos Parlamentui „ES ir Makao: po 2000 m.“ Briuselis, 1999 11 12, COM (1999) 484 galutinis. [2] „Europos Sąjunga, Honkongas ir Makao: bendradarbiavimo galimybės 2007–2013 m.“ Komisijos komunikatas Tarybai ir Europos Parlamentui. COM(2006) 648 galutinis, 2006 10 26. [3] „Europos Sąjunga, Honkongas ir Makao: bendradarbiavimo galimybės 2007–2013 m.“ Komisijos komunikatas Tarybai ir Europos Parlamentui. COM(2006) 648 galutinis, 2006 10 26.